ZRUŠENÉ všeobecne záväzným nariadením č. 12/2004.

Všeobecne záväzné nariadenie
hlavného mesta Slovenskej republiky Bratislavy
č. 12/1994
z 20. októbra 1994
o miestnom poplatku z reklamy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm a) a f) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a § 15 zákona Slovenskej národnej rady č. 544/1990 Zb. o miestnych poplatkoch uznieslo sa na tomto všeobecne záväznom nariadení:

§ 1
Úvodné ustanovenia
(1) Na území hlavného mesta Slovenskej republiky Bratislavy (ďalej len „hlavné mesto“) sa vyberá poplatok z reklamy.
(2) Správu poplatku vykonáva hlavné mesto (ďalej len „správca poplatku“).

§ 2
Predmet poplatku z reklamy
(1) Poplatok z reklamy (ďalej len „poplatok“) sa platí za:
a)	písomné,
b)	obrazové,
c)	svetelné,
d)	zvukové,
e)	figurálne (trojrozmerné)
propagačné oznamy (ďalej len „reklama“) umiestnené alebo uskutočňované na území hlavného mesta na verejných priestranstvách; vo verejne prístupných miestnostiach; na budovách; stavbách; plotoch a ostatných objektoch a priestoroch, viditeľných a počuteľných z verejných priestranstiev; na a vo vnútri vozidiel hromadnej a osobnej dopravy.
(2) Poplatok sa neplatí:
a)	z reklám propagujúcich výlučne charitatívne a humanitárne akcie, vrátane akcií na ochranu životného prostredia a ochranu prírody,
b)	z reklám propagujúcich kultúrne pamiatky a ich ochranu a kultúrne podujatia organizované hlavným mestom, mestskými časťami ako i štátnymi organizáciami,
c)	z reklám propagujúcich vlastný podnik, ak sú umiestnené na a vo vnútri objektov a zariadení a na pozemkoch a dopravných prostriedkoch, ku ktorým má fyzická alebo právnická osoba vlastnícke alebo iné práva a vykonáva v nich činnosť, ktorá je predmetom reklamy,
d)	z reklám politických strán a politických hnutí1) po dobu volebnej kampane.
(3) Poplatok platí fyzická alebo právnická osoba, ktorá reklamu uvedenú v § 2 umiestnila alebo ju uskutočňuje a to aj v prospech tretej osoby, vždy však ten, komu bolo vydané povolenie starostom príslušnej mestskej časti a primátorom hlavného mesta na umiestnenie reklamného zariadenia. Prípadné ďalšie prenajatie reklamných plôch (nosičov reklamy) inej osobe nezbavuje prenajímateľa povinnosti platiť poplatok z ceny prenájmu, ako i nájomcu platiť poplatok podľa sadzieb uvedených v § 3.

§ 3
Sadzba poplatku
(1) Sadzba poplatku je:
a)	5 % z dohodnutej ceny za reklamu uskutočňovanú v prospech tretej osoby u tých poplatníkov, ktorí majú vykonávanie reklamnej činnosti uvedené v zriaďovacej listine alebo v živnostenskom oprávnení,
b)	5 Sk za každý aj neúplný m2 plochy za deň v ostatných prípadoch, za plochu dvojrozmernej reklamy sa považuje plocha, ktorú ohraničuje pravouhlý štvoruholník opísaný vonkajším obrysom reklamy, pri trojrozmernej reklame je to plocha, ktorú tvoria zvislé steny pravouhlo zrezaného valca, ohraničujúce vonkajšie obrysy reklamy,
c)	5 % z dohodnutej ceny za zvukovú a obrazovú reklamu,
d)	5 % z dohodnutej odmeny, ak sa figurálna reklama uskutočňuje živými bytosťami,
e)	15 % z dohodnutej ceny za kombinovanú reklamu (napr. figurálnu, zvukovú a svetelnú),
f)	za prenosný reklamný stojan sa platí poplatok paušálnou sumou 20 Sk za každý aj začatý týždeň,
g)	za reklamu realizovanú priamo na štítových stenách budov sa platí poplatok paušálnou sumou 1000 Sk za každý aj začatý mesiac.
(2) V osobitne zložitých prípadoch môže správca poplatku stanoviť výšku poplatku odchylne.
(3) Za dohodnutú cenu je vždy považovaná výsledná cena za dielo, vrátane výtvarného stvárnenia, umiestnenia, údržby a pod., ktorú si strany medzi sebou dohodli v súvislosti s uskutočňovaním viditeľnej a počuteľnej reklamy.

§ 4
Povinnosti poplatníka
(1) Poplatková povinnosť vzniká dňom, v ktorom došlo k umiestneniu reklamy alebo k jej uskutočňovaniu.
(2) Poplatník je povinný ohlásiť správcovi poplatku najneskôr do 15 dní vznik a zánik poplatkovej povinnosti.
(3) Poplatník je povinný viesť osobitnú evidenciu2) o dohodnutej cene a odmene za reklamu uskutočňovanú v hlavnom meste na predpísaných tlačivách správcu poplatku, ktorá musí nadväzovať na účtovnú evidenciu a celkové daňové priznanie príjmov.
(4) Poplatník je povinný na výzvu správcu poplatku spolupôsobiť v poplatkovom konaní, podať potrebné vysvetlenie a predložiť požadované doklady.
(5) Poplatník je povinný pri zobrazovaní a realizácii reklamy dodržiavať osobitné zákonné ustanovenia3) a rozhodnutie primátora hlavného mesta.4)

§ 5
Splatnosť poplatku
(1) Poplatok vyrubí správca poplatku platobným výmerom. Vyrubený poplatok sa zaokrúhľuje na celé koruny smerom hore.
(2) Poplatok je splatný do 15 dní po doručení platobného výmeru. Splatnosť poplatku z reklamy trvajúcej viac ako jeden rok môže správca poplatku v platobnom výmere určiť odchylne.
(3) Poplatok nemožno vyrubiť ani vymáhať po uplynutí troch rokov od konca kalendárneho roka, v ktorom sa správca poplatku o skutočnosti, ktorá je predmetom poplatku, dozvedel.
(4) Poplatok nemožno vyrubiť ani vymáhať, ak uplynulo desať rokov od konca kalendárneho roka, v ktorom nastala skutočnosť, ktorá je predmetom poplatku.

§ 6
Sankcie
(1) Ak nebude poplatok zaplatený včas alebo v správnej výške, správca poplatku môže poplatok, ktorý nebol včas zaplatený zvýšiť najviac o 50 %. Rovnako postupuje v prípadoch, keď poplatok nemohol byť vyrubený pre neohlásenie vzniku poplatkovej povinnosti.
(2) Za nesplnenie povinnosti spolupôsobenia v poplatkovom konaní uvedenej v § 4 ods. 2 až 4 môže správca poplatku uložiť pokutu do výšky 2 000 000,--Sk.5) Opakovane možno uložiť pokutu, ak uloženie pokuty neviedlo k náprave a protiprávny stav trvá.

§ 7
Prechodné a záverečné ustanovenia
(1) Správca poplatku môže na zmiernenie alebo ostránenie tvrdosti v jednotlivých prípadoch poplatky znížiť alebo odpustiť.
(2) Na konanie vo veciach poplatku sa vzťahujú osobitné predpisy.6) 

§ 8
Zrušovacie ustanovenie
Zrušuje sa všeobecne záväzné nariadenie č. 2/1992 hlavného mesta Slovenskej republiky Bratislavy o miestnom poplatku z reklamy.

§ 9
Účinnosť
Toto všeobecne záväzné nariadenie nadobúda účinnosť 10. novembra 1994.

Peter Kresánek v. r.
primátor